Diari Oficial de la Generalitat Valenciana


Sumari del DOGV 4229, del 16-04-2002 (2002/2981)

Informació pública del Conveni Singular de Col·laboració entre l'Ajuntament de València i la Universitat Politècnica de València per a la realització de valoracions de terrenys a l'àmbit dels PAIS i PAAS.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4229

Data del DOGV
:   16-04-2002

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2002/2981


Organisme emissor
:   Ajuntament de València

Tipus de document
:   Anunci

Informació pública del Conveni Singular de Col·laboració entre l'Ajuntament de València i la Universitat Politècnica de València per a la realització de valoracions de terrenys a l'àmbit dels PAIS i PAAS. [2002/A2981]
  
La Comissió de Govern, en la sessió del dia 17 de desembre de 2001, va adoptar l'acord del qual es transcriu la part dispositiva tot seguit:
  
«Vistos els antecedents que figuren en l'expedient, i amb el dictamen de la Comissió Informativa d'Urbanisme, s'acorda:
  
Primer
  
Aprovar el Conveni Singular de Col·laboració entre l'Ajuntament de València i la Universitat Politècnica de València, de conformitat amb el tenor literal que s'incorpora com a annex a aquest acord, que té com a objecte fixar els termes i condicions en què el Departament d'Urbanisme, Ordenació del Territori i Dret Administratiu de la Universitat Politècnica de València realitzarà les taxacions o valoracions dels terrenys inclosos en l'àmbit dels programes per al desenvolupament d'actuacions integrades o aïllades tramitats per l'Ajuntament de València ?tant quan aquest opten per la retribució a l'urbanitzador en terrenys edificables, com per la retribució en metàl·lic- tendents a la fixació del valor de repercussió del sòl en l'àmbit corresponent.
  
Segon
  
L'obligació d'aportar la valoració del sòl realitzada per la Universitat Politècnica de València correspondrà a l'aspirant a urbanitzador que haguera formulat l'alternativa tècnica inicialment exposada al públic, ja siga pel procediment ordinari o pel simplificat en la via notarial. A aquest efecte, en el moment del procediment oportú, l'òrgan municipal competent el requerirà perquè encarregue la corresponent valoració a la Universitat Politècnica de València, i una vegada realitzada, l'aporte a l'expedient administratiu. La Universitat Politècnica de València únicament donarà curs a aquest encàrrec si va acompanyat del requeriment efectuat per l'òrgan municipal competent.
  
Tercer
  
L'obligat al pagament del cost de la valoració serà l'aspirant a urbanitzador que l'haguera encarregat, és a dir, el que haja formulat l'alternativa tècnica inicialment exposada al públic, fins i tot en el cas que, resultant posteriorment adjudicatari del programa, renuncie a l'adjudicació o la cedisca a altri. Al contrari, si l'aspirant a urbanitzador que haja formulat l'alternativa tècnica inicialment exposada al públic no resulta ser finalment l'adjudicatari del programa, aquest últim haurà de reemborsar-se el cost íntegre de la valoració, fins i tot en el supòsit que l'agent urbanitzador renuncie a l'adjudicació o la cedisca a altri.
  
El pagament del cost de la valoració es farà efectiu en la manera i termini establits en la clàusula cinquena del conveni. No obstant això, el cost de la valoració participarà de la naturalesa jurídica de càrrega de la urbanització que tots els propietaris han de retribuir en comú a l'urbanitzador, inclosa en tot cas dins del concepte de despeses de gestió de l'urbanitzador a què es refereix l'article 67.1.d de la Llei Reguladora de l'Activitat Urbanística.
  
Quart
  
Facultar el regidor delegat d'Urbanisme i Habitatge per a realitzar totes les actuacions, tant d'índole jurídica com material, que calguen per a l'efectivitat plena i l'execució d'aquest acord.
  
Cinqué
  
Publicar aquest acord en el Diari Oficial de la Generalitat Valenciana, així com notificar-lo al Departament d'Urbanisme, Ordenació del Territori i Dret Administratiu de la Universitat Politècnica de València, i traslladar-lo al Servei de Planejament, al Servei de Gestió Urbanística i al Servei de Patrimoni, perquè se'n prenga coneixement i als efectes oportuns.»
  
Cosa que es publica perquè se'n prenga coneixement, amb la indicació expressa que el text íntegre del conveni està a disposició del públic perquè puga ser consultat a les dependències del nou Ajuntament, avinguda d'Aragó, 35, 5a planta, Servei d'Assessorament Urbanístic, en hores d'oficina.